ב-ynet פירסמו תצלום זהה לחלוטין לזה של צלם "מעריב" ראובן קסטרו. רק לאחר פניית "מעריב" - הוסר התצלום
הבוקר, בנסיבות עגומות, זכה צלם "מעריב" ראובן קסטרו להישג עיתונאי צנוע - תצלום בלעדי של מחבל מובהל לבית-החולים, זמן קצר לאחר שרצח מתנחל בצומת תפוח. התצלום נכלל בידיעה שפורסמה באתר nrg מעריב בשעות הבוקר המוקדמות. בשעת צהריים עלתה באתר ynet ידיעה על האירוע, שאף היא כללה תצלום של המחבל מובהל לבית-החולים. למעשה היה זה תצלום זהה לזה של קסטרו. אלא שב-ynet קיבל התצלום את הקרדיט "דן אישקוב", שם של צלם אלמוני, שאינו מוכר אף למנוע החיפוש גוגל. קסטרו מספר כי כשפנה למערכת ynet בתלונות, הופנה אחר כבוד למחלקת שירות הלקוחות. בעקבות פניית "מעריב" הוסר התצלום. "אני 43 שנה במקצוע", אומר קסטרו, "ואני גם קונה תצלומים של פיגועים במשך שנים, בתור ממלא-מקום מנהל מחלקת הצילום במעריב. בדרך כלל כשאני קונה תמונה, אני דואג לוודא שהצלם שמכר לי אותה באמת צילם אותה. "ynet הוא בין כלי התקשורת הראשונים בישראל שחייב להעסיק אנשים מקצועיים ואמינים", מוסיף קסטרו. "זה לא אתר שולי של איזו שכונה, זה אתר שנמצא בכל בית-אב". ממשרד יחסי-הציבור דני לוי תקשורת נמסר בשם ynet בתגובה: "אין תגובה".